Γνωμοδότηση της Ευρωπαϊκής Οικονομικής και Κοινωνικής Επιτροπής για την "Πρόταση οδηγίας του Ευρωπαϊκού Κοινοβουλίου και του Συμβουλίου περί προσεγγίσεως των Νομοθεσιών των κρατών μελών των αναφερομένων στο ηλεκτρολογικό υλικό που προορίζεται να χρησιμοποιηθεί εντός ορισμένων ορίων τάσεως (κωδικοποιημένη έκδοση)"

(COM(2003) 252 τελικό - 2003/0094 (COD))

(2004/C 10/02)

Στις 26 Μαΐου 2003, και σύμφωνα με το άρθρο 308 της ΣΕΚ, το Συμβούλιο αποφάσισε να ζητήσει τη γνωμοδότηση της Ευρωπαϊκής Οικονομικής και Κοινωνικής Επιτροπής για την ανωτέρω πρόταση.

Το ειδικευμένο τμήμα "Ενιαία αγορά, παραγωγή και κατανάλωση", στο οποίο ανατέθηκε η προετοιμασία των σχετικών εργασιών, επεξεργάστηκε τη γνωμοδότησή του στις 3 Σεπτεμβρίου 2003 με βάση την εισηγητική έκθεση του κ. Bo Green.

Κατά την 402η σύνοδο ολομέλειάς της, της 24ης και 25ης Σεπτεμβρίου 2003, (συνεδρίαση της 24ης Σεπτεμβρίου), η Ευρωπαϊκή Οικονομική και Κοινωνική Επιτροπή υιοθέτησε με 119 ψήφους υπέρ, 1 κατά και 3 αποχές την ακόλουθη γνωμοδότηση.

1. Πλαίσιο

1.1. Η Επιτροπή, με απόφαση της 1ης Απριλίου 1987, έδωσε εντολή στις υπηρεσίες της να προβαίνουν σε κωδικοποίηση όλων των νομοθετικών πράξεων, το αργότερο μετά τη δέκατη τροποποίησή τους (ή ακόμη και σε συντομότερο διάστημα), προκειμένου να διασφαλίζεται η σαφήνεια και η κατανόηση της κοινοτικής νομοθεσίας.

1.2 Δεδομένου ότι δεν είναι δυνατόν να γίνει καμία τροποποίηση επί της ουσίας των πράξεων που αποτελούν αντικείμενο της κωδικοποίησης, το Ευρωπαϊκό Κοινοβούλιο, το Συμβούλιο και η Επιτροπή συγκατατέθηκαν, με τη διοργανική συμφωνία της 20ής Δεκεμβρίου 1994, να ακολουθείται ταχεία διαδικασία για την έγκριση των κωδικοποιούμενων πράξεων.

2. Η πρόταση της Επιτροπής

2.1. Η παρούσα πρόταση έχει ως προορισμό την κωδικοποίηση της οδηγίας 73/23/ΕΟΚ του Συμβουλίου, σχετικά με το ρεύμα χαμηλής τάσης, και η νέα οδηγία θα αντικαταστήσει τις διάφορες πράξεις που αποτελούν αντικείμενο της κωδικοποίησης(1). Η εν λόγω πρόταση σέβεται πλήρως την ουσία των κωδικοποιούμενων κειμένων, επιφέροντας μόνο τις τυπικές τροποποιήσεις που απαιτούνται από την ίδια τη διαδικασία κωδικοποίησης.

2.2. Η παρούσα οδηγία καλύπτει το ηλεκτρολογικό υλικό το προοριζόμενο να χρησιμοποιηθεί σε ονομαστική τάση περιλαμβανόμενη μεταξύ 50 και 1000 V για το εναλλασσόμενο ρεύμα και 75 και 1500 V για το συνεχές ρεύμα. Κατά συνέπεια, το πεδίο εφαρμογής της καλύπτει μεγάλο μέρος των ηλεκτρικών προϊόντων, τόσο επαγγελματικής όσο και ιδιωτικής χρήσης. Είναι η ίδια οδηγία που απαιτεί την τοποθέτηση του σήματος "ΕΚ" και την εκπόνηση δήλωσης πιστότητας.

3. Γενικές Παρατηρήσεις

3.1. Η ΕΟΚΕ υποστηρίζει, κατ' αρχήν, την παρούσα πρόταση της Επιτροπής, η οποία επιδιώκει τη μεγαλύτερη σαφήνεια και διαφάνεια του κοινοτικού δικαίου.

4. Ειδικές Παρατηρήσεις

4.1. Προτείνεται η τροποποίηση της δεύτερης παραγράφου του άρθρου 5 ως εξής:""

Με αυτή τη διατύπωση, στην εν λόγω παράγραφο δεν γίνεται μνεία στους οργανισμούς που αναφέρονται στο άρθρο 11 της πρότασης οδηγίας, με αποτέλεσμα τα εν λόγω πρότυπα να καθιερώνονται, εκ των πραγμάτων, από τη CENELEC(2).

Βρυξέλλες, 24 Σεπτεμβρίου 2003.

Ο Πρόεδρος

της Ευρωπαϊκής Οικονομικής και Κοινωνικής Επιτροπής

Roger Briesch

(1) Παράρτημα V, μέρος Α της παρούσας πρότασης.

(2) Ευρωπαϊκή Επιτροπή Ηλεκτροτεχνικής Τυποποίησης.